31992R2145
L 214/20
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2145/92 НА КОМИСИЯТА
от 29 юли 1992 година
относно ново определяне на зоните на местоназначение за възстановявания при износ, такси върху износа и някои лицензии при износ за зърнени култури и ориз
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 2727/75 на Съвета от 29 октомври 1975 г. относно общата организация на пазара на зърнени култури (1), последно изменен с Регламент (ЕИО) № 1738/92 (2), и по-специално член 16, параграф 6 от него,
като взе предвид Регламент (ЕИО) № 1418/76 на Съвета от 21 юни 1976 г. относно общата организация на пазара на ориз (3), последно изменен с Регламент (ЕИО) № 674/92 (4), и по-специално член 17, параграф 6 от него,
като има предвид, че Регламент (ЕИО) № 1124/77 на Комисията (5), последно изменен с Регламент (ЕИО) № 3049/89 (6), определя зоните на местоназначение, които да се използват с цел определяне на възстановявания при износ и такси върху износа за зърнени култури и ориз;
като има предвид, че политическите промени в Източния блок, т.е. разпадането на Съветския съюз и Югославия на независими държави, изискват актуализиране на зоните на местоназначение, определени в приложението към Регламент (ЕИО) № 1124/77; като има предвид, че в това приложение Съветският съюз и Югославия следва да бъдат заменени с формираните от тях нови държави; като има предвид, че се налага тази възможност да бъде използвана за прегрупиране на държавите от зони I, II, III и VIII;
като има предвид, че от съображения за яснота Регламент (ЕИО) № 1124/77 следва да бъде отменен, а неговите разпоредби да бъдат пренесени в настоящия регламент;
като има предвид, че предвидените в настоящия регламент мерки са в съответствие със становището на Управителния комитет по зърнени култури,
ПРИЕ НАСТОЯЩИЯ РЕГЛАМЕНТ:
Член 1
Зоните на местоназначение, които ще се използват с цел определяне на диференцирани възстановявания при износ и такси върху износа по отношение на продуктите, изброени в букви a), б) и в) от член 1 от Регламент (ЕИО) № 2727/75 и продуктите, посочени в букви a) и б) от член 1 от Регламент (ЕИО) № 1418/76, са определени в приложението към настоящия регламент.
Регламент (ЕИО) № 1124/77 се отменя.
Член 2
Настоящият регламент влиза в сила на седмия ден след публикуването му в Официален вестник на Европейските общности.
Той се прилага от 1 август 1992 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 юли 1992 година.